**סיכום סוגיית והשבותו לו**

**מקרא:** בפרשייה בכי תצא נאמר: "ואם לא קרוב אחיך אליך ולא ידעתו – ואספתו אל תוך ביתך, והיה עמך עד דרש אחיך אתו, והשבתו לו" – אם המוצא את האבדה אינו מכיר את בעל האבדה הוא שהוא גר רחוק ממנו, עליו לשמור את האבדה בביתו עד שיבוא המאבד וידרוש את האבדה. ניתן למצוא כאן איזון בין טובת המאבד לטובת המוצא – אין דורשים מהמוצא להתאמץ ולחפש את המאבד, אך מאידך השאיפה היא שהאבדה תחזור לבעליה ולכן המוצא צריך לקחת את האבדה לביתו.

**משנה:** במשנה נאמרו שני דינים:

1. דבר שעושה אוכל – כלומר בעל חיים שמחזיר את ההשקעה באחזקתו – יעשה ויאכל: על המוצא לשמור את האבדה בביתו.
2. דבר שאינו עושה ואוכל – כלומר: בעל חיים שאינו מחזיר את ההשקעה באחזקתו – יימכר: כאן אין דרישה מהמוצא להפסיד את כספו בגלל האבדה שמצא, ולכן הוא יכול למכור את האבדה.

גם כאן נשמר האיזון בין טובת המוצא לטובת המאבד – אנו רוצים שהאבדה תחזור לבעליה ולכן המוצא ישמור על האבדה בביתו, אך בתנאי שהוא לא ניזוק בכספו בגלל השמירה.

**גמרא:** בתחילת הסוגיה בגמרא נשאלת השאלה: לעולם?! – האם המוצא צריך לשמור על האבדה עד שיבוא המוצא בלי הגבלת זמן? עונה רב נחמן בשם שמואל: יש גבול – י"ב חודש. כלומר חובת השמירה על דבר שעושה ואוכל הוא עד שנה, ולאחר מכן המוצא רשאי למכור. כסיוע הגמרא מביאה ברייתא המפרטת את הגבלת הזמן של חוברת השמירה בבית של שלושה סוגי בעלי חיים:

1. בהמה גסה (פרה וחמור) – יטפל באבדה עד שנה ולאחר מכן יכול למכור.
2. עגלים וסייחים – יטפל באבדה עד שלושה חודשים ולאחר מכן יכול למכור.
3. אווזים ותרנגולים (זכרים) – יטפל עד שלושים יום ולאחר מכן ימכור.

נשאלת השאלה מה דינם של התרנגולים, הרי גם הם מחזירים את אחזקתם, ואכן דינם מושווה לבהמה גסה, ומובאת ברייתא המפרטת עוד פעם את שלושת המקרים הנאמרים לעיל, אך הפעם מצרפת את התרנגול ממין נקבה אל הבהמה הגסה:

1. בהמה גסה ותרנגולין – כנאמר בברייתא הראשונה.
2. עגלים וסייחים – שלושים יום.
3. אווזים ותרנגולים – שלושה ימים.

אני רואים שבשני המקרים האחרונים – דין עגלים וסייחים ודין אווזים ותרנגולים – יש סתירה בין הברייתות והגמרא מפרקת וטוענת שכל ברייתא דיברה על מקרה אחר:

עגלים וסייחים – הברייתא הראשונה מדברת על זמנים שיש בהם הרבה מרעה והמוצא אינו צריך להאכיל את החיות מכספו, ולכן נדרש ממנו לשמור את האבדה שלושה חודשים; ואילו הברייתא השנייה מדברת על זמנים שאין בהם מרעה (סוף הקיץ) שצריך לפטם בבית ואז אנו באים לטובת המוצא והוא יכול למכור את האבדה ולשמור את דמיה.

אווזים ותרנגולים – הברייתא ראשונה מדברת על בעלי חיים צעירים שאינם דורשים הרבה מזון כדי להאכילם, ולכן המוצא יצטרך לחכות 30 יום עד שיוכל למכור; ואילו הברייתא השנייה מדברת על בעלי חיים מבוגרים שדורשים מזון רב כדי להאכילם כבר לאחר שלושה ימים יוכל המוצא למכרם.

בסוף הסוגיה הגמרא דנה במשפט השני במשנה "וכל דבר שאינו עושה – ימכר" – ומביאה ברייתא: "ראה היאך תשיבנו לו – שלא יאכיל עגל לעגלים וכו' " זאת אומרת שכאשר המוצא מצא כמה בעלי חיים, אל לו למכור אחד כדי להאכיל את האחר, אלא עליו למכור את כל בעלי החיים כדי לשמור על הערך הכספי של האבדה.

אם כן, לאורך כל הסוגיה, נשמר האיזון בין שני הרצונות: להחזיר את האבדה לבעליה ולשמור על כספו של המאבד.